Ivo Josipović valittiin Kroatian uudeksi presidentiksi.
**Kroatian presidentinvaali 2009–2010** järjestettiin Kroatiassa joulukuussa 2009 ja tammikuussa 2010. Vaalin ensimmäinen kierros oli 27. joulukuuta ja toinen kierros 10. tammikuuta. Uudeksi presidentiksi valittiin Ivo Josipović. Istuva presidentti Stjepan Mesić ei voinut enää olla ehdokkaana kolmannelle kaudelleen. Toisella kierroksella olivat vastakkain Josipović ja Milan Bandić.

1. kierros
----------

Vaaliväittely, jossa vasemmalta oikealle Damir Kajin, Nadan Vidošević, Ivo Josipović, Andrija Hebrang ja Vesna Pusić.
Kroatian presidentinvaalin ensimmäisen kierroksen äänestysprosentti oli 44, mikä heijastaa kansan tyytymättömyyttä maan politiikkaan. Edellisissä vuoden 2004 vaaleissa äänestysprosentti oli ollut lähes kymmenen prosenttiyksikköä korkeampi.

Vaalin ennakkosuosikki Ivo Josipović sai ensimmäisellä kierroksella 32,4 prosenttia äänistä. Toiseksi eniten ääniä sai Milan Bandić, jonka ääniosuus oli 14,8 %. Josipović ja Bandić menevät vaalin toiselle kierrokselle. Molemmat edustivat vielä hieman ennen vaaleja Kroatian sosiaalidemokraattinen puolue, mutta Bandić oli erotettu puolueesta, kun hän oli ilmoittautunut lähtevänsä presidenttikilpaan sitoutumattomana ehdokkaana puolueen valittua Josipovićin ehdokkaakseen.

Kolmanneksi ensimmäisellä kierroksella tuli hallitsevan Kroatian demokraattisen liiton ehdokas Andrija Hebrang, joka sai äänistä 12 prosenttia. Hebrangin mukaan oikeiston äänet jakautuivat kolmen ehdokkaan kesken, mikä esti hänen pääsynsä toiselle kierrokselle. Vaalissa olivat mukana myös sitoutumattomat Nadan Vidošević ja Dragan Primorac, jotka ovat demokraattisen liiton entisiä jäseniä. Vidoševićin ääniosuus oli 11 prosenttia ja Primoracin 5,9 prosenttia.

2. kierros
----------

Toisella kierroksella äänestysprosentti kasvoi hieman ja oli 50,28. Josipović valittiin Kroatian presidentiksi selvällä äänienemmistöllä. Hän sai 60,29 prosenttia äänistä, kun Bandić jäi 39,71 prosenttiin. Josipović voitti Bandićin lähes jokaisessa alueella. Vain Lika-Senjissä ja ulkomailta tulleissa äänissä Bandić oli edellä.

Analyytikkojen mielestä Josipović sai ääniä tukensa antamisesta korruption vastaiseen työhön. Kroaatit ovat olleet pettyneitä hallituksen yrityksiin elvyttää taloutta ja taistella korruptiota vastaan. Josipović oli suhteellisen tuore poliitikko, joten äänestäjät eivät olleet kyllästyneet häneen. Media puolestaan syytti Bandićia vaalikampanjan aikana korruptiosta ja nepotismistä.

Josipović lupasi voittonsa jälkeen tehdä yhteistyötä pääministeri Jadranka Kosorin kanssa uudistusten läpiviemiseksi ja korruption kitkemiseksi, mikä on välttämätöntä EU-jäsenyyden saavuttamiseksi.

Tulokset
--------

Ensimmäisen kierroksen tulokset alueittain. Ivo Josipović sai eniten ääniä punaiseksi värjätyillä alueilla, kun Andrija Hebrang sai eniten ääniä sinisellä alueella ja Damir Kajin vihreällä.

|
|  |
| Ehdokkaat | 1. kierros | 2. kierros |
| Ehdokas | Puolue | Äänet | % | Äänet | % |
|  | Ivo Josipović | Kroatian sosiaalidemokraattinen puolue  (*Socijaldemokratska partija Hrvatske*) | 640 594 | 32,42 | 1 339 063 | 60,29 |
|  | Milan Bandić | Sitoutumaton | 293 068 | 14,83 | 881 939 | 39,71 |
|  | Andrija Hebrang | Kroatian demokraattinen liitto  (*Hrvatska demokratska zajednica*) | 237 998 | 12,04 |  |
|  | Nadan Vidošević | Sitoutumaton | 223 892 | 11,33 |
|  | Vesna Pusić | Kroatian kansanpuolue – liberaalidemokraatit  (*Hrvatska narodna stranka – liberalni demokrati*) | 143 190 | 7,25 |
|  | Dragan Primorac | Sitoutumaton | 117 154 | 5,93 |
|  | Miroslav Tuđman | Sitoutumaton | 80 784 | 4,09 |
|  | Damir Kajin | Istarski demokratski sabor | 76 411 | 3,87 |
|  | Josip Jurčević | Sitoutumaton | 54 177 | 2,74 |
|  | Boris Mikšić | Sitoutumaton | 41 491 | 2,10 |
|  | Vesna Škare-Ožbolt | Sitoutumaton | 37 373 | 1,89 |
|  | Slavko Vukšić | Slavonian tasangon demokraattinen puolue  (*Demokratska stranka slavonske ravnice*) | 8 309 | 0,42 |
| **Hyväksytyt äänet** | 1 954 441 | 98,94 | 2 221 002 | 98,64 |
| **Hylätyt äänet:** | 20 890 | 1,06 | 30 537 | 1,36 |
| Lähteet:  |
|

Lähteet
-------

1. ↑  Croatia votes for new president *BBC News*.  10.1.2010. BBC. Viitattu 10.1.2010. (englanniksi)
2. 1 2 3  Hedl, Drago: Josipovic Tipped to Win Croatia Presidential Run-off *BalkanInsight.com*.  31.12.2009. Balkan Investigative Reporting Network. Viitattu 10.1.2010. (englanniksi)
3. ↑  Ennakkosuosikki sai äänivyöryn Kroatiassa *YLE Uutiset*.  28.12.2009. Helsinki:  Yleisradio. Viitattu 10.1.2010.
4. ↑  Ivo Josipovic is the new Croatian president *croatiantimes.com*.  11.1.2010.  Arkistoitu 13.1.2010. Viitattu 11.1.2010. (englanniksi)
5. ↑  Croatia Opposition Member Wins Presidential Vote *WSJ.com*.  11.1.2010. The Wall Street Journal. Viitattu 11.1.2010. (englanniksi)
6. ↑  Niksic, Sabina: Josipovic Claims Landslide Victory in Croatian Elections *BalkanInsight.com*.  11.1.2010. Viitattu 11.1.2010. (englanniksi)
7. ↑  Opposition Figure Elected in Croatia *NYTimes.com*.  10.1.2010. The New York Times Company. Viitattu 11.1.2010. (englanniksi)
8. ↑  Državno izborno povjerenstvo  28.12.2009. Državno izborno povjerenstvo Republike Hrvatske.  Arkistoitu 20.4.2013. Viitattu 10.1.2010. (kroatiaksi)
9. ↑  Službeni nepotpuni rezultati izbora za predsjednika republike Hrvatske  11.1.2010. Državno izborno povjerenstvo Republike Hrvatske.  Arkistoitu 22.11.2011. Viitattu 11.1.2010. (kroatiaksi)